Dacia se confruntă cu o situație deloc ușoară după eliminarea timbrului de mediu, vânzările unora dintre modele înregistrând scăderi serioase în luna martie, după ce în primele două luni tendința era de creștere.

Dacia a înregistrat o evoluție contrară celei pe care a luat-o piața de autoturisme noi din România, deși luna februarie părea să infirme analizele de până atunci. Trimestrul I din acest an a fost departe de a fi unul ușor de prognozat, din cauza modificărilor esențiale generate de dispariția timbrului de mediu.

Astfel, Dacia a înmatriculat un total de 1.557 autoturisme noi în luna martie, cu aproape 20% mai puține decât în martie 2016. Scăderea este una dramatică pentru constructorul de la Mioveni, mai ales în contextul în care piața de mașini noi a avut, pe ansamblu, o creștere de peste două procente. Singura consolare ar putea veni din faptul că principaliul competitor, Skoda, a înregistrat de asemenea o scădere de circa 7 procente.

Pe întreg trimestrul, situația nu este la fel de gravă pentru Dacia, însă există riscul unei tendințe de descreștere și în lunile următoare. Totalul autoturismelor înmatriculate de Dacia în primele trei luni ale anului s-a ridicat la 5.799 de unități, cu 11,1% mai multe decât în intervalul similar din 2016, dar rezultatul pozitiv este susținut de creșterea din ianuarie și februarie. Cifrele trebuie, evident, analizate prin prisma influenței majore în piață a abrogării timbrului de mediu, atât în ceea ce privește creșterea din februarie, cât și scăderea abruptă din martie.

Defalcat pe modele, putem observa că influența cea mai mare a scăderilor de la Dacia a avut-o Logan, care a pierdut 31,2% din volumul vânzărilor în cea de-a treia lună, după ce în ianuarie și februarie înregistrase vânzări mai bune decât în anul anterior. De fapt, dacă privim cifrele în ansamblu, putem observa tendința descrescătoare a vânzărilor acestui model, în cele trei luni din acest an.

La polul opus se află Duster, care a marcat creșteri în fiecare lună, chiar și de peste 100% în februarie, iar pe întreg trimestrul a crescut cu 53%. În acest interval, ianuarie – martie, avem scăderi pentru Dokker, -5,4%, și pentru Lodgy, -9,1%, și creștere de 4,7% pentru Sandero. Tendința pe intervalul analizat este descxrescătoare pentru toate modelele, cu excepția Sandero care și-a menținut în martie nivelul din februarie.

În luna martie Dacia a înmatriculat și 937 de vehicule utilitare, Dokker și Duster. La acestea se adaugă 72 de unități Dacia Duster Pick-up, vândute de Romturingia.

Înmatriculări SH

Pentru a radiografia vânzările Dacia din acest moment sensibil al pieței, este absolut necesar să luăm în calcul și celelalte categorii de vehicule Dacia intrate pe piață sau tranzacționate de români, respectiv mașinile rulate. Aici sunt două categorii: mașini second-hand importate, care nu sunt puține, și mașini reînmatriculate, adică cele cumpărate de pe piața liberă.

Dacă în prima categorie nu sunt prea multe vehicule, chiar dacă volumul acestora a crescut simțitor, în a doua categorie observăm o explozie a vânzărilor. Acestea nu sunt altceva decât autoturismele care nu au mai fost vândute în ultimii ani, de când timbrul de mediu a făcut imposibilă acest lucru. Pe de o parte, sunt vânzări care nu s-au materializat prin acte, din cauza valorii mari a timbrului de mediu, iar acum au fost operate scriptic de noii proprietari. Pe de altă parte sunt vânzări reale, făcute de cei care au așteptat câțiva ani pentru a putea schimba mașina. Acesta este un exemplu de cum intervenția guvernului, sub forma unei taxe, poate deforma serios piața. Practic vorbim despre un volum de 15.000 de autoturisme Dacia rulate care au fost vândute în februarie și martie, în condițiile în care anul trecut se vindeau circa 4.000.

Nota: Între diferitele statistici există o eroare de o mașină, în luna martie. Această eroare provine de la un exemplar Dacia 1310, ce apare la DRPCIV înmatriculat ca vehicul nou.